KOMISJONI MÄÄRUS (EL) 2019/973,

13. juuni 2019,

millega muudetakse Euroopa Parlamendi ja nõukogu määruse (EÜ) nr 396/2005 II ja III lisa seoses teatavates toodetes või nende pinnal esinevate bispüribaki, denatooniumbensoaadi, fenoksükarbi, flurokloridooni, kvisalofop-P-etüüli, kvisalofop-P-tefurüüli, propakvisafopi ja tebufenosiidi jääkide piirnormidega

(EMPs kohaldatav tekst)

EUROOPA KOMISJON,

võttes arvesse Euroopa Liidu toimimise lepingut,

võttes arvesse Euroopa Parlamendi ja nõukogu 23. veebruari 2005. aasta määrust (EÜ) nr 396/2005 taimses ja loomses toidus ja söödas või nende pinnal esinevate pestitsiidide jääkide piirnormide ja nõukogu direktiivi 91/414/EMÜ muutmise kohta, (1) eriti selle artikli 14 lõike 1 punkti a ja artikli 49 lõiget 2,

ning arvestades järgmist:

(1) Fenoksükarbi, flurokloridooni, propakvisafopi ja tebufenosiidi jääkide piirnormid on kehtestatud määruse (EÜ) nr 396/2005 III lisa A osas. Kvisalofop-P-etüüli ja kvisalofop-P-tefurüüli (väljendatud kvisalofopina, mis hõlmab ka kvisalofop-P-d) jääkide piirnormid on kehtestatud määruse (EÜ) nr 396/2005 III lisa A osas. Määruses (EÜ) nr 396/2005 ei ole sätestatud bispüribaki ja denatooniumbensoaadi jääkide piirnorme ning kuna neid toimeaineid ei ole lisatud kõnealuse määruse IV lisasse, kohaldatakse nendes suhtes vaikimisi väärtust 0,01 mg/kg, mis on sätestatud määruse (EÜ) nr 396/2005 artikli 18 lõike 1 punktis b.

(2) Bispüribaki puhul esitas Euroopa Toiduohutusamet (edaspidi „toiduohutusamet“) põhjendatud arvamuse jääkide kehtivate piirnormide kohta kooskõlas määruse (EÜ) nr 396/2005 artikli 12 lõikega 1 (2). Selles soovitati kehtestada jääkide piirnorm riisi jaoks. Selle aine kohta muid lubasid ei ole. Kuna tarbijatele ohtu ei ole, tuleks kõigi muude kaupade puhul kehtestada määruse (EÜ) nr 396/2005 II lisas jääkide piirnormiks asjaomane määramispiir.

(3) Denatooniumbensoaadi jääkide kehtivate piirnormide kohta esitas toiduohutusamet põhjendatud arvamuse kooskõlas määruse (EÜ) nr 396/2005 artikli 12 lõikega 1 (3). Kõigi denatooniumbensoaati sisaldavate taimekaitsevahendite lubatud kasutusviis peab olema piiratud kasutamisega repellendina metsanduses ja need ei ole ette nähtud otse kasutamiseks söödavatel põllukultuuridel. Kuna tarbijate jaoks ohtu ei ole, tuleks määruse (EÜ) nr 396/2005 II lisas kehtestada jääkide piirnormiks asjaomane määramispiir.

(4) Fenoksükarbi jääkide kehtivate piirnormide kohta esitas toiduohutusamet põhjendatud arvamuse kooskõlas määruse (EÜ) nr 396/2005 artikli 12 lõikega 1 (4). Amet soovitas vähendada jääkide piirnorme õunte, pirnide, küdooniate, astelpihlaka viljade, nisperode / jaapani villpöörise viljade, ploomide, lauaviinamarjade, veiniviinamarjade, veiste (lihas- ja rasvkude, maks ja neerud), lammaste (lihas- ja rasvkude, maks ja neerud), kitsede (lihas- ja rasvkude, maks ja neerud), hobuslaste (lihas- ja rasvkude, maks ja neerud) ning lehma-, lamba-, kitse ja hobusepiima puhul. Muude toodete puhul soovitas amet jätkata kehtivate piirnormide kohaldamist. Toiduohutusamet jõudis järeldusele, et apelsinide, sidrunite, mandariinide, aprikooside ja lauaoliivide puhul ei ole teave jääkide piirnormi kohta täies ulatuses kättesaadav ja riskijuhtidel tuleb asjaolusid täiendavalt kaaluda. Kuna tarbijate jaoks ohtu ei ole, tuleks kõnealuste toodete puhul jääkide piirnormid kehtestada määruse (EÜ) nr 396/2005 II lisas toiduohutusameti poolt kindlaks määratud tasemel. Kõnealused jääkide piirnormid vaadatakse läbi ja arvesse võetakse kaks aastat pärast käesoleva määruse avaldamist kättesaadavat teavet.

(5) Flurokloridooni jääkide kehtivate piirnormide kohta esitas toiduohutusamet põhjendatud arvamuse kooskõlas määruse (EÜ) nr 396/2005 artikli 12 lõikega 1 (5). Toiduohutusamet tegi ettepaneku muuta jäägi määratlust. Amet soovitas vähendada jääkide piirnorme kartuli, porgandi, juurselleri, pastinaagi, päevalilleseemnete ja puuvillaseemnete puhul. Amet jõudis järeldusele, et juurpeterselli, maisi, nisu, sigade (lihas- ja rasvkude, maks ja neerud), veiste (lihas- ja rasvkude, maks ja neerud), lammaste (lihas- ja rasvkude, maks ja neerud), kitsede (lihas- ja rasvkude, maks ja neerud), hobuslaste (lihas- ja rasvkude, maks ja neerud), lamba- ja kitsepiima puhul ei ole jääkide piirnormi kindlaksmääramiseks vajalik teave täies ulatuses kättesaadav ja riskijuhtidel tuleb asjaolusid täiendavalt kaaluda. Kuna tarbijate jaoks ohtu ei ole, tuleks kõnealuste toodete puhul jääkide piirnormid kehtestada määruse (EÜ) nr 396/2005 II lisas toiduohutusameti poolt kindlaks määratud tasemel. Kõnealused jääkide piirnormid vaadatakse läbi ja arvesse võetakse kaks aastat pärast käesoleva määruse avaldamist kättesaadavat teavet.

(6) Kvisalofop-P-etüüli, kvisalofop-P-tefurüüli ja propakvisafopi puhul esitas toiduohutusamet põhjendatud arvamuse jääkide kehtivate piirnormide kohta kooskõlas määruse (EÜ) nr 396/2005 artikli 12 lõikega 1 (6). Toiduohutusamet tegi ettepaneku muuta jäägi määratlust ja vähendada jääkide piirnorme greipide, apelsinide, sidrunite, laimide, mandariinide, õunte, pirnide, küdooniate, astelpihlaka viljade, nisperode / jaapani villpöörise viljade, aprikooside, maguskirsside, virsikute, ploomide, lauaviinamarjade, veiniviinamarjade, maasikate, pamplite, vaarikate (punased ja kollased), mustikate, sõstarde (mustad, punased ja valged), karusmarjade (rohelised, punased ja kollased), kibuvitsamarjade, musta leedri marjade, lauaoliivide, kinkanite, kartulite, söögipeedi, porgandi, juurselleri, mädarõika, maapirni, pastinaagi, juurpeterselli, redise, aed-piimjuure, kaalika, naeri, küüslaugu, sibula, pesasibula, hariliku paprika, baklažaani, söödava muskushibiski, kurgi, kornišoni, kabatšoki, meloni, suureviljalise kõrvitsa, arbuusi, rooskapsa, pekingi lehtnaeri / petsai, lehtkapsa, nuikapsaste, aedsalati, sileda endiiviasiguri / eskariooli, salatsiguri, aed-harakputke, murulaugu, lehtselleri, peterselli, aedsalvei, rosmariini, aed-liivatee, vürtsbasiiliku ja söödavate õite, loorberilehtede, estragoni, ubade (kaunadega), ubade (kaunadeta), herneste (kaunadega), herneste (kaunadeta), läätsede (värskete), spargli, varsselleri, hariliku artišoki, porrulaugu, ubade (kuivatatud), läätsede (kuivatatud), herneste (kuivatatud), lupiinide/lupiiniubade (kuivatatud), puuvillaseemnete, õli tootmiseks ettenähtud oliivide, juurtest taimeteede ja suhkrupeedi juurte puhul. Muude toodete puhul tegi amet ettepaneku jääkide piirnormi suurendada või jätkata kehtiva piirnormi kohaldamist. Amet jõudis järeldusele, et põldkännaku, aedsalati, sileda endiiviasiguri / eskariooli, salatkressi ning muude idandite ja võrsete, ameerika kollaka, põld-võõrkapsa/rukola, kapsas-lehtsinepi, noorlehtedega põllukultuuride (sh Brassica liigid), spinati, lehtpeedi, õitest taimeteede, lehtedest ja ürtidest taimeteede, maitseaineseemnete, maitseviljade, sigade (lihas- ja rasvkude, maks ja neerud), veiste (lihas- ja rasvkude, maks ja neerud), lammaste (lihas- ja rasvkude, maks ja neerud), kitsede (lihas- ja rasvkude, maks ja neerud), hobuslaste (lihas- ja rasvkude, maks ja neerud), kodulindude (lihas- ja rasvkude, maks), lehma-, lamba-, kitse- ja hobusepiima ning linnumunade puhul ei ole teave jääkide piirnormide kohta täielikult kättesaadav ja riskijuhid peavad asjaolusid täiendavalt kaaluma. Kuna tarbijate jaoks ohtu ei ole, tuleks kõnealuste toodete puhul jääkide piirnormid kehtestada määruse (EÜ) nr 396/2005 II lisas toiduohutusameti poolt kindlaks määratud tasemel. Kõnealused jääkide piirnormid vaadatakse läbi ja arvesse võetakse kaks aastat pärast käesoleva määruse avaldamist kättesaadavat teavet.

(7) Kooskõlas määruse (EÜ) nr 396/2005 artikli 6 lõigetega 2 ja 4 on esitatud taotlus kvisalofop-P-etüüli kasutamise kohta maisi puhul Kanadas. Vastavalt määruse (EÜ) nr 396/2005 artiklile 8 hindas taotlust asjaomane liikmesriik ja hindamisaruanne edastati komisjonile. Toiduohutusamet hindas taotlust ja hindamisaruandeid, uurides eelkõige tarbijatele ja vajaduse korral ka loomadele avalduvaid riske, ning esitas põhjendatud arvamuse jääkide kavandatavate piirnormide kohta (7). Toiduohutusamet jõudis järeldusele, et kõik andmenõuded on täidetud ja taotlejate soovitud muudatused on tarbijaohutuse seisukohalt vastuvõetavad.

(8) Tebufenosiidi jääkide kehtivate piirnormide kohta esitas toiduohutusamet põhjendatud arvamuse kooskõlas määruse (EÜ) nr 396/2005 artikli 12 lõikega 1 (8). Amet soovitas kastanite puhul jääkide piirnormi vähendada. Muude toodete puhul soovitas amet jääkide piirnormi suurendada või jätkata kehtiva piirnormi kohaldamist. Amet jõudis järeldusele, et maguskirsside, riisi, sigade (maks ja neerud), veiste (maks ja neerud), lammaste (rasvkude, maks ja neerud), kitsede (rasvkude, maks ja neerud), hobuslaste (maks ja neerud), kodulindude (lihas- ja rasvkude ning maks), lehma-, lamba-, kitse- ja hobusepiima ning linnumunade puhul ei ole teave jääkide piirnormide kohta täielikult kättesaadav ja riskijuhid peavad asjaolusid täiendavalt kaaluma. Kuna tarbijate jaoks ohtu ei ole, tuleks kõnealuste toodete puhul jääkide piirnormid kehtestada määruse (EÜ) nr 396/2005 II lisas toiduohutusameti poolt kindlaks määratud tasemel. Kõnealused jääkide piirnormid vaadatakse läbi ja arvesse võetakse kaks aastat pärast käesoleva määruse avaldamist kättesaadavat teavet. Spargelkapsa, peakapsaste, pekingi lehtnaeri / petsai, lehtkapsa, põldkännaku, aedsalati, sileda endiiviasiguri / eskariooli, salatkressi ning muude idandite ja võrsete, ameerika kollaka, põld-võõrkapsa/rukola, kapsas-lehtsinepi, noorlehtedega põllukultuuride (sh Brassica liigid), spinati, hariliku portulaki, lehtpeedi, hariliku viinapuu ja sarnaste liikide lehtede, ürt-allikkersi, aed-harakputke, vürtsbasiiliku ja söödavate õite, rapsiseemnete, suhkruroo, sigade (lihas- ja rasvkude), veiste (lihas- ja rasvkude), lammaste (lihaskude), kitsede (lihaskude), hobuslaste (lihas- ja rasvkude) ning kodulindude (lihaskude) puhul jõudis toiduohutusamet järeldusele, et nende toodete jaoks codex'is esitatud jääkide piirnormid (CXL) on tarbijatele ohutud. Seepärast on asjakohane kehtestada määruse (EÜ) nr 396/2005 II lisas kõnealuste toodete puhul jääkide piirnormideks samad väärtused.

(9) Toodete jaoks, mille töötlemine asjaomaste taimekaitsevahenditega ei ole lubatud ja mille jaoks ei ole kehtestatud impordil kohaldatavaid jääkide piirnorme ega codex'is esitatud jääkide piirnorme, tuleks jääkide piirnormiks kehtestada konkreetne määramispiir või vaikeväärtus kooskõlas määruse (EÜ) nr 396/2005 artikli 18 lõike 1 punktiga b.

(10) Komisjon pidas teatavate määramispiiride kohandamise küsimuses nõu Euroopa Liidu pestitsiidijääkide referentlaboritega. Mitme toimeaine puhul jõudsid laborid järeldusele, et tehnika arengu tõttu on teatavate toodete kohta vaja kehtestada konkreetsed määramispiirid.

(11) Tuginedes toiduohutusameti põhjendatud arvamustele ja võttes arvesse käsitletava küsimuse puhul asjakohaseid tegureid, on jääkide piirnormide asjakohased muudatused kooskõlas määruse (EÜ) nr 396/2005 artikli 14 lõikega 2.

(12) Jääkide uute piirnormide suhtes on Maailma Kaubandusorganisatsiooni vahendusel konsulteeritud liidu kaubanduspartneritega ja nende märkusi arvesse võetud.

(13) Seepärast tuleks määrust (EÜ) nr 396/2005 vastavalt muuta.

(14) Selleks et võimaldada toodete tavapärast turustamist, töötlemist ja tarbimist, tuleks käesoleva määrusega ette näha üleminekumeetmed selliste toodete jaoks, mis on toodetud enne jääkide piirnormide muutmist ja mille kohta on olemas teave, et tarbijate kaitse kõrge tase on tagatud.

(15) Jääkide muudetud piirnormide jõustumisele peaks eelnema piisav ajavahemik, mille jooksul liikmesriigid, kolmandad riigid ja toidukäitlejad saaksid nende piirnormide muutmisest tulenevate uute nõuete täitmiseks valmistuda.

(16) Käesoleva määrusega ette nähtud meetmed on kooskõlas alalise taime-, looma-, toidu- ja söödakomitee arvamusega,

ON VASTU VÕTNUD KÄESOLEVA MÄÄRUSE:

Artikkel 1 Määruse (EÜ) nr 396/2005 II ja III lisa muudetakse vastavalt käesoleva määruse lisale.

Artikkel 2 Määruse (EÜ) nr 396/2005 kohaldamist kujul, nagu see kehtis enne selle muutmist käesoleva määrusega, jätkatakse nende toodete suhtes, mis on toodetud liidus või imporditud liitu enne 4. jaanuari 2020.

Artikkel 3 Käesolev määrus jõustub kahekümnendal päeval pärast selle avaldamist Euroopa Liidu Teatajas. Seda kohaldatakse alates 4. jaanuarist 2020.

Käesolev määrus on tervikuna siduv ja vahetult kohaldatav kõikides liikmesriikides. Brüssel, 13. juuni 2019 Komisjoni nimel president Jean-Claude JUNCKER

(1) ELT L 70, 16.3.2005, lk 1.

(2) Euroopa Toiduohutusamet, „Reasoned opinion on the review of the existing maximum residue levels for bispyribac according to Article 12 of Regulation (EC) No 396/2005“ („Põhjendatud arvamus bispüribaki jääkide kehtivate piirnormide läbivaatamise kohta kooskõlas määruse (EÜ) nr 396/2005 artikliga 12“), EFSA Journal (2018); 16(1): 5142.

(3) Euroopa Toiduohutusamet, „Reasoned opinion on the review of the existing maximum residue levels for denathonium benzoate according to Article 12 of Regulation (EC) No 396/2005“ („Põhjendatud arvamus denatooniumbensoaadi jääkide kehtivate piirnormide läbivaatamise kohta kooskõlas määruse (EÜ) nr 396/2005 artikliga 12“), EFSA Journal (2018); 16(3): 5232.

(4) Euroopa Toiduohutusamet, „Reasoned opinion on the review of the existing maximum residue levels for fenoxycarb according to Article 12 of Regulation (EC) No 396/2005“ („Põhjendatud arvamus fenoksükarbi jääkide kehtivate piirnormide läbivaatamise kohta kooskõlas määruse (EÜ) nr 396/2005 artikliga 12“), EFSA Journal (2018); 16(1): 5155.

(5) Euroopa Toiduohutusamet, „Reasoned opinion on the review of the existing maximum residue levels for flurochloridone according to Article 12 of Regulation (EC) No 396/2005“ („Põhjendatud arvamus flurokloridooni jääkide kehtivate piirnormide läbivaatamise kohta kooskõlas määruse (EÜ) nr 396/2005 artikliga 12“). EFSA Journal (2018); 16(1): 5144.

(6) Euroopa Toiduohutusamet, „Reasoned opinion on the review of the existing maximum residue levels for quizalofop-P-ethyl, quizalofop-P-tefuryl and propaquizafop according to Article 12 of Regulation (EC) No 396/2005“ („Põhjendatud arvamus kvisalofop-P-etüüli, kvisalofop-P-tefurüüli ja propakvisafopi jääkide kehtivate piirnormide läbivaatamise kohta kooskõlas määruse (EÜ) nr 396/2005 artikliga 12“), EFSA Journal 2017; 15(12): 5050.

(7) Euroopa Toiduohutusamet, „Setting of import tolerance for quizalofop-P-ethyl in genetically modified maize“ („Kvisalofop-P-etüüli jääkide piirnormi kehtestamine geneetiliselt muundatud maisi impordi jaoks“), EFSA Journal (2018); 16(4): 5250.

(8) Euroopa Toiduohutusamet, „Reasoned opinion on the review of the existing maximum residue levels for tebufenozide according to Article 12 of Regulation (EC) No 396/2005“ („Põhjendatud arvamus tebufenosiidi jääkide kehtivate piirnormide läbivaatamise kohta kooskõlas määruse (EÜ) nr 396/2005 artikliga 12“), EFSA Journal (2018); 16(2): 5190.